Trusselen er rettet mot morgendagen og et bilde er lagt ut på en nettside. I trusselen var det et bilde av en pistol og så stod det «ikke kom på skolen i morra».

– Skummelt

Det var Agderposten som først omtalte saken om at det skal ha kommet en trussel mot den videregående skolen.

– Det er litt skummelt for vi vet ikke om det er tull eller ikke, og vi har ikke opplevd noe lignende på skolen tidligere, sier Carlos Skaalvik til NRK.

Han er elev i første klasse på skolen.

Foto: tipser

Skaalvik forteller til NRK at det var noen elever som var inne på nettsiden og fant bildet. De ga beskjed til lærerne og Skaalvik sier at de ble litt redde.

Ikke nødvendig med tiltak

Skolen ringte senere til politiet. Elevene var på klasserommet da de fikk beskjed om trusselen og alle elevene har fått en SMS som sier at det kommer en beskjed senere om morgendagen.

Politiet sier de ikke har noe informasjon som tilsier at det er nødvendig med ytterlige tiltak. Rektor ved skolen, Sils Inge Øyna sier skolen vil holde åpent i morgen.

– Politiet har anbefalt oss å holde skolen åpent i morgen. vi har nå gått ut med beskjed til elever og lærere om at skolen går som normalt.

Foto: Håvard Raustøl / NRK

Øyna sier det er kjedelig at det kommer trussel mot skolen og det er mange som blir redde når slike trusler kommer.

– Det som er bra midt oppe i alt dette er at politiet fikk avklart situasjonen ganske fort, fortsetter Øyna.

Rundt klokken 17, torsdag ettermiddag kan politiet melde om at den pågrepne har tilstått truslene og fremstår som angrende.

Informerer om situasjonen

– I morgen kommer jeg til å informere de ansatte og senere vil elevene få informasjon om situasjonen i sine klasserom, sier Øyna.

Rektoren vil ikke kommentere hvem det var som kom med denne trusselen, og sier at det er politiet som sitter på informasjon om den pågrepne.